Kluski śląskie – przepis
Kluski ślonski, gumiklyjzy, biołe klyjzy, gałuszki, hałeczki tak mianuje sie maszket, kiery je podowany razym z modrom kapustom i roladom na ślonskich stołach łod pokolyń.
Ale ni ma to zaś taki dani na beztydziyń. Podowo sie jich łod świynta. Toż abo na niedziela, abo na weselach, krzcinach i inkszych godach.
A jak sie jich robi? Dowomy Wom tako receptura, kiero znomy z doma.
Co potrzeja:
- 1kg kartofli
- 3 jajca
- mołka kartoflano
- sól
Toż bierymy sie do roboty:
- Nojprzód trzeja uwarzić kartofle. Nojlepij je łod razu lekutko posolić.
- Kiej bydom uwarzone, łodcedzić i łod razu, kiej som gorkie, przecisyć przez praska do wielij miski.
- Dalij podzielić jich na 4 czyńści i jedna wyciongnyć na wiyrch na ty trzi inksze. W to prozne miyjsce wsuć mołka kartoflano
- Wbić jajca i lekutko posolić, kiej by sie łokozało, że som mało słone.
- Wszyjstko wymiyszać na jednolito masa.
- Dalij już ino łostało kulani klusek. To jaki łony majom być wieli, je zależne tak naprowda łod Wos. Nojlepij ukulać taki średnij wielkości.
To sie Wom może przidać:
- Ci kierzi majom wprawa, bierom ciasto łod razu na dwie kluski i kulajom dwie.
- Niykierzy robiom w nich tyż tak małe wgłymbiyni, coby potym wloć do pojszodka zołza. Inksi zaś łostowiajom je kulate.
- Klusek lepij niy robić z młodych ziymioków, bo ty som fest wodnite i sie mogom rozłazić.
- Im barzij swojski jajca, tym kluski lepij szmakujom i majom fajno żółto barwa.
- Dejcie pozór z warzynim klusek. Kiej woda napocznie wreć, trzeja przykryńcić łogiyń. Ty kluski majom tak pyrkać bez ty pora minut, a niy sie warzić na wielim łogniu. Rozchodzi sie ło to, coby sie niy rozwarziły. Bo wdycki bydom fest miynki i sie rozlezom. Dejcie tyż pozór, coby jich za długo niy warzić, bo tyż sie Wom rozważom. Co jakiś czas trzeja je tyż przemiyszać, coby sie niy pokleiły.
- Kiej już bydom dobre, to trzeja je wyciongnyć z gorka i dać na miska. Coby sie tyj troszki wody śnich pozbyć, nojlepij noprzód wzoś mały talyrzyk dać go nałopy do miski i na to ty kluski. Ta Woda z klusek Wom łodciecze pod tyn talyrzyk.
A u Wos tyż sie tak robi kluski?
fot. gryfnie
sot_Latn szl_Latn szl_Latn szl_Latn szl_Latn szl_Latn slv_Latn szl_Latn kea_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn cym_Latn